CELEX: 32013D0404
Language: el
Date: 2013-07-25 00:00:00
Title: 2013/404/ΕΕ: Εκτελεστική απόφαση της Επιτροπής, της 25ης Ιουλίου 2013 , που επιτρέπει στη Γερμανία να απαγορεύσει στην επικράτειά της τη χρήση ορισμένων ποικιλιών κάνναβης που περιέχονται στον κοινό κατάλογο ποικιλιών καλλιεργούμενων φυτικών ειδών, σύμφωνα με την οδηγία 2002/53/ΕΚ του Συμβουλίου [κοινοποιηθείσα υπό τον αριθμό C(2013) 4702]

27.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 202/33
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Ιουλίου 2013
   που επιτρέπει στη Γερμανία να απαγορεύσει στην επικράτειά της τη χρήση ορισμένων ποικιλιών κάνναβης που περιέχονται στον κοινό κατάλογο ποικιλιών καλλιεργούμενων φυτικών ειδών, σύμφωνα με την οδηγία 2002/53/ΕΚ του Συμβουλίου
   [κοινοποιηθείσα υπό τον αριθμό C(2013) 4702]
   (Το κείμενο στη γερμανική γλώσσα είναι το μόνο αυθεντικό)
   (2013/404/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (1), και ιδίως το άρθρο 18,
   Εκτιμώντας τα ακόλουθα:
   
               (1)
            
            
               Η Επιτροπή, σύμφωνα με την οδηγία 2002/53/ΕΚ, δημοσίευσε στη σειρά C της Επίσημης Εφημερίδας της Ευρωπαϊκής Ένωσης, στον κοινό κατάλογο ποικιλιών καλλιεργούμενων φυτικών ειδών, ορισμένες ποικιλίες κάνναβης.
            
         
               (2)
            
            
               Ο κανονισμός (ΕΚ) αριθ. 73/2009 του Συμβουλίου (2) προβλέπει, στο άρθρο 39, ότι προκειμένου να αποφευχθεί η χορήγηση στήριξης για παράνομες καλλιέργειες, εκτάσεις που χρησιμοποιούνται για την παραγωγή κάνναβης είναι επιλέξιμες μόνον εάν η περιεκτικότητα των χρησιμοποιούμενων ποικιλιών σε τετραϋδροκανναβινόλη δεν υπερβαίνει το 0,2 %.
            
         
               (3)
            
            
               Ο κανονισμός (ΕΚ) αριθ. 1122/2009 της Επιτροπής (3) προβλέπει, στο άρθρο 40 παράγραφος 3, ότι, εάν για το δεύτερο έτος, ο μέσος όρος όλων των δειγμάτων μιας συγκεκριμένης ποικιλίας υπερβαίνει την περιεκτικότητα σε τετραϋδροκανναβινόλη κάνναβης, όπως προβλέπεται στον κανονισμό (ΕΚ) αριθ. 73/2009, το κράτος μέλος οφείλει να ζητήσει την άδεια να απαγορεύσει την εμπορία μιας τέτοιας ποικιλίας σύμφωνα με την οδηγία 2002/53/ΕΚ.
            
         
               (4)
            
            
               Στις 15 Νοεμβρίου 2012 η Επιτροπή έλαβε αίτηση από τη Γερμανία για την άδεια να απαγορεύσει την εμπορία των ποικιλιών κάνναβης Bialobrzeskie και Carmagnola, επειδή για το δεύτερο κατά σειρά έτος η περιεκτικότητά τους σε τετραϋδροκανναβινόλη υπερέβαινε την εγκριθείσα περιεκτικότητα σε 0,2 %.
            
         
               (5)
            
            
               Με βάση τα παραπάνω το αίτημα της Γερμανίας θα πρέπει να γίνει αποδεκτό.
            
         
               (6)
            
            
               Για να καταστεί δυνατό η Επιτροπή να ενημερώσει τα λοιπά κράτη μέλη και να επικαιροποιήσει τον κοινό κατάλογο ποικιλιών καλλιεργούμενων φυτικών ειδών, η Γερμανία θα πρέπει να ενημερώσει την Επιτροπή ως προς το πότε θα κάνει χρήση της άδειας που χορηγείται με την παρούσα απόφαση.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στη Γερμανία να απαγορεύσει την εμπορία, σε οποιοδήποτε μέρος της επικράτειάς της, των ποικιλιών κάνναβης Bialobrzeskie και Carmagnola.
   Άρθρο 2
   Η Γερμανία κοινοποιεί στην Επιτροπή την ημερομηνία από την οποία θα αρχίσει να χρησιμοποιεί την άδεια που αναφέρεται στο άρθρο 1.
   Άρθρο 3
   Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
   
      Βρυξέλλες, 25 Ιουλίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 193 της 20.7.2002, σ. 1.
   
      (2)  Κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (ΕΕ L 30 της 31.1.2009, σ. 16).
   
      (3)  Κανονισμός (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου (ΕΕ L 316 της 2.12.2009, σ. 65).